વિકલાંગતા આવતાની સાથે માણસ અંદરખાને તૂટી જાય છે અને પોતે સાવ બેબસ-લાચાર હોય એમ જિંદગીને માણવાનું છોડી કોસવાનું શરૂ કરી દે છે. આપણે ત્યાં વિકલાંગ માટે અદ્‍ભૂત શબ્દ છેઃ દિવ્યાંગ! ફેસબુક મિત્ર ધવલ મિસ્ત્રીએ ત્રણ-ચાર દિવસ પહેલા એક દોઢ મિનિટનો વિડીયો શેર કરેલો. વિડીયો એમની કઝીન સિસ્ટર હિમાલી મિસ્ત્રીનો છે. કોઈ દવાની ઝેરી અસરને કારણે શ્રવણ શક્તિ ગુમાવી બેઠેલી હિમાલી ડાબા કાનમાં સાંભળવાનું મશીન પહેરે છે અને જમણા કાનથી કંઈ સંભળાતું જ નથી. છતાં ઓનલાઈન ડેટિંગ સાઈટ દ્વારા એક પુરુષ સાથે સંપર્ક કેળવીને લગ્ન કર્યા અને એક દિકરી પણ છે. ઈશ્વરે સર્જેલી પરિસ્થિતિમાંથી પાર ઊતરી પોતાની આગવી ઓળખ ઊભી કરીને હિમાલી એક્સેન્ચરમાં મેડિકલ સેક્ટરમાં ક્વાલિટી એશ્યોરેન્સ ઓફિસર તરીકે કામ કરે છે અને ડ્રગ સેફ્ટીને પ્રોત્સાહન આપે છે. ખુદ એક્સેન્ચર કંપનીએ આ વિડીયો બનાવ્યો છે અને પોતાની વેબસાઈટ પર મૂકેલો છે.